
На основу члана 138. став 1. Устава Републике Србије
 и  члана 31. став 2. Закона о Заштитнику грађана
 у поступку контроле законитости и правилности рада Министарства одбране, по притужби Удружења војних бескућника Србије, Заштитник грађана
У Т В Р Ђ У Ј Е
Министарство одбране је у свом раду начинило пропуст јер је Р. Р., Д. М. и Д. С., у обавештењу број 1-219 од 17. 5. 2019. године којим им је понуђен привремени смештај у стану, понудило привремени смештај у стану за који је навело само то да се налази у улици Уроша Мартиновића бр. 4 у Београду, без навођења података о броју стана, спрату, структури и квадратури, због чега ова лица нису била у могућности да размотре понуду и одлуче о њеном прихватању.

На основу расположиве документације утврђено је да корисник привременог смештаја хотела „Бристол“ Д. С. нема закључен уговор о пружању услуга смештаја у хотелу „Бристол“, а да му је обавештењем Министарства одбране број 1-219 од 17. 5. 2019. године понуђен привремени смештај у стану, што указује на поступање Министарства одбране супротно Одлуци о одређивању станова за привремени смештај и утврђивању услова и критеријума за доделу и коришћење станова за привремени смештај припадника Министарства одбране и Војске Србије  корисника услуге привременог смештаја у хотелу „Бристол“, број 6-264 од 15.8.2018. године, којом је прописано да је закључен уговор о пружању услуга смештаја у хотелу „Бристол“ један од услова да се неком лицу обезбеди привремени смештај у стану. 
Министарство одбране је Одлуком о коришћењу, управљању, одржавању и евиденцији објеката за привремени смештај професионалних припадника Војске Србије и запослених у Министарству одбране („Сл. војни лист“, број 22/15), ставило у неравноправан положај кориснике привременог смештаја, међу којима и кориснике хотела „Бристол“, који су пензионисани након доношења ове одлуке у односу на кориснике који су пензионисани пре њеног доношења јер је овом  одлуком  прописало да изузетно, корисници услуга којима је привремени смештај додељен пре ступања на снагу ове одлуке задржавају право на коришћење услуга привременог смештаја и након остваривања права на пензију, уколико нису регулисали стамбено питање у складу са прописима о стамбеном обезбеђивању у Министарству одбране и Војсци Србије до истека решење о додели привременог смештаја. Међутим,  Министарство одбране иако је овом Одлуком  професионалним припадницима Војске Србије и Министарства одбране који су корисници привременог смештаја  и  пензионисани након њеног доношења, искључило право на закључење новог уговора о коришћењу објеката за привремени смештај, корисницима привременог смештаја  хотела „Бристол“ омогућило је и даље несметано коришћење смештаја у хотелу „Бристол“ и уредно достављало уплатнице за закуп, што је код тих лица створило легитимна очекивања да ће пензионисани професионални припадници Војске Србије и Министарства одбране ово право на коришћење привременог смештаја  остварити као и корисници који имају закључен уговор. 
Како је Одлуком о одређивању станова за привремени смештај и утврђивању услова и критеријума за доделу и коришћење станова за привремени смештај припадника Министарства одбране и Војске Србије  корисника услуге привременог смештаја у хотелу „Бристол“, број 6-264 од 15.8.2018. године, прописано да је закључен уговор о пружању услуга смештаја у хотелу „Бристол“ један од услова да се неком лицу обезбеди привремени смештај у стану, професионални припадници Министарства одбране и Војске Србије  корисници привременог смештаја у хотела „Бристол“ који су пензионисани након доношења Одлуке о коришћењу, управљању, одржавању и евиденцији објеката за привремени смештај професионални смештај професионалних припадника Војске Србије и Министарства одбране („Сл. војни лист“, број 22/15),  услед нерасполагања уговором о коришћењу услуга привременог смештаја у хотелу „Бристол“ не могу да остваре право на доделу стана на привремено коришћење које остварују други професионални припадници Војске Србије и Министарства одбране, корисници привременог смештаја у хотелу „Бристол“ који су пензионисани пре доношења Одлуке, иако су у истој фактичкој ситуацији и испуњавају све друге услове. 

Министарство одбране је пропустило да кориснике привременог смештаја хотела „Бристол“, М. Ј., K. М., К. Ж., Н. С., А. Р., П. З., М. Р. и Д. С., које је Министарство одбране обавестило обавештењем број 1-219 од 17. 5. 2019. године да немају право на смештај у становима за привремени смештај а којима је понуђен привремени смештај у војносамачком хотелу „Звездара“, упозна и са могућношћу смештаја  у војносамачком хотелу „Галеб“ .

Министарство одбране је корисницима привременог смештаја хотела „Бристол“, М. Д. понудио привремени смештај у стану у улици Уроша Мартиновића бр. 4 у Београду а М. Ј. привремени смештај у војносамачком хотелу „Звездара“, иако су чланови породичног домаћинства. Овакво поступање указује да је Министарство одбране пропустило да са пажњом сагледа да се у конкретном случају право на адекватан смештај тих лица као чланова породице остварује као њихово заједничко право.  

Министарство одбране није предузело мере којима би се обезбедило континуирано снабдевање електричном енергијом корисницима привременог смештаја хотела „Бристол“ иако се ради о лицима која су дугогодишњи корисници смештаја, чиме им је онемогућено право на достојанствен живот.
Министарство одбране је пропустило да омогући присуство пуномоћника подносиоца притужбе састанку који је био у вези са стамбеним питањима корисника привременог смештаја хотела „Бристол“, што је супротно Закону о општем управном поступку и принципима добре управе. 

На основу Уставом и законом прописаних овлашћења, Заштитник грађана упућује Министарству одбране  следеће

П Р Е П О Р У К Е
I
Потребно је да Министарство одбране свим корисницима привременог смештаја у хотелу „Бристол“  који имају право на привремени смештај у стану, предочи податке о сваком конкретном стану који је у понуди за доделу на коришћење навођењем  назива улице, броја зграде,  броја стана, спрата, структуре и квадратуре стана.
II
Потребно је да Министарство одбране преиспита испуњеност услова Д. С. на право за привремени смештај у стану, сходно критеријумима прописаним Одлуком министра одбране. Уколико Д. С. испуњава услове за привремени смештај у стану на основу другог подзаконског акта Министарства одбране и Војске Србије којим је прописано да има право на  привремени смештај у стану без закљученог уговора, потребно је да Министарство одбране о томе донесе образложену одлуку. 

III
Потребно је да Министарство одбране свим лицима која испуњавају услове за привремени смештај у стану омогући улазак у стан који је у понуди као привремени смештај, како би та лица била  у могућности да понуду размотре и донесу одлуку о њеном прихватању. 

IV
Потребно је да Министарство одбране сагледа могућност измене критеријума о додели стана на привремено коришћење корисницима привременог смештај у хотелу „Бристол“ који су утврђени  Одлуком министра одбране, број 6-264 од 15. 8. 2018. године, којима би се омогућило остваривање права на  привремени смештај у стану и професионалним припадницима Војске Србије и Министарства одбране,  корисницима војне пензије који су пензионисани након доношења Одлуке о коришћењу, управљању, одржавању и евиденцији објеката за привремени смештај професионалних припадника Војске Србије и запослених у Министарству одбране („Сл. војни лист“, број 22/15),  у циљу остваривања  истог  третмана који имају професионални припадници Војске Србије и Министарства одбране, војни пензионери, корисници привременог смештаја у хотелу „Бристол“, пензионисани пре ступања на снагу наведене одлуке, уколико испуњавају и друге услове прописане Одлуком број 6-264 од 15. 8. 2018. године.

V
Кориснике смештаја у хотелу „Бристол“, за које Министарство одбране тврди да  немају право на смештај у становима за привремени смештај, Министарство одбране треба да упозна са могућношћу избора смештаја у војносамачком хотелу „Галеб“ или  војносамачком хотелу „Звездара“. 
VI
Министарство одбране треба да упути извињење М. Ј. и М. Д. јер у обавештењу није сагледано да су чланови истог домаћинства који своје право на стан остварују као породица.
VII
Потребно је да Министарство одбране предузме све активности како би се обезбедило континуирано снабдевање електричном енергијом корисницима привременог смештаја хотела „Бристол“ до коначног решавања питања привременог смештаја.
VIII
Потребно је да Министарство одбране у будућем раду  приликом разматрања питања о правима, обавезама или на закону заснованим интересима грађана, поступи у складу са одредбама Закона о општем управном поступку и  омогући присуство и пуномоћника   који имају уредно пуномоћје.
Министарство одбране ће обавестити Заштитника грађана о поступању по препорукама у року од 60 дана од дана пријема акта.

Ч и њ е н и ц е,  р а з л о з и  и  о б р а з л о ж е њ е

Заштитник грађана примио је 26. 11. 2018. године притужбу Удружења војних бескућника Србије (даље: Удружење) на рад Министарства одбране. У притужби је указано да је до кршења права корисника привременог смештаја у хотелу „Бристол“  дошло због непоштовања законске процедуре, да је умањен ниво достигнутог и коришћеног права, као и да им је онемогућено коришћење грејања.

Образлажући притужбу, Удружење је навело да ће према њиховом сазнању хотел „Бристол“ у Београду  бити предат Граду Београду за потребе изградње „Београда на води“.  Како је наведено, из медија су сазнали да је за потребе коначног стамбеног збрињавања корисника привременог смештаја у хотелу „Бристол“, Град Београд доделио 140 станова. Због тога су се обратили Министарству одбране, које је у одговору број 3386-50 од 24. 10. 2018. године  навело да ће станари хотела „Бристол“,   који у складу са прописима о стамбеном збрињавању имају право на решавање свог стамбеног питања у Министарству одбране и Војсци Србије, бити адекватно збринути. 

Како је у притужби наведено, Градска управа за град Београд је обавестила Удружење да је за потребе стамбеног збрињавања лица из хотела „Бристол“ Град Београд доделило Министарству одбране 134 стана различите структуре. Удружење наводи да је Министарство одбране ту чињеницу од њих скривало. Даље, у притужби се наводи да је Министарство одбране на део станара хотела Бристол вршило притисак тако што им је слало обавештења преко курира тражећи да се иселе без понуђеног адекватног смештаја и спроведене правне процедуре, јер сви станари имају решење за смештај у хотелу Бристол до коначног решења стамбеног збрињавања. Станари хотела нису желели да се на тај начин иселе, па је Министарство одбране организовало састанак на који је позвало само 28 станара хотела Бристол док је 8 станара без разлога искључило из разговора. Остале кориснике, како се у притужби наводи, Министарство одбране је раселило по другим војним објектима. Истовремено, у притужби се наводи да на два састанка са станарима хотела Бристол у Министарству одбране није било дозвољено присуство адвоката Удружења. Подносилац притужбе истиче да се корисницима привременог смештаја у хотелу „Бристол“  27 година привременог смештаја поново нуди нови привремени смештај иако су добијени станови од града Београда за њихово коначно стамбено збрињавање. Подносилац притужбе сматра да на описан начин Министарство одбране избегава правну процедуру како не би дошло до коначног стамбеног збрињавања, врши дискриминацију међу станарима и крши Устав, недозвољавајући адвокату да заступа своје клијенте. 

Удружење је образложило да је до умањења достигнутог и коришћеног права дошло на организованим састанцима са станарима хотела Бристол у Министарству одбране. Станари хотела Бристол су до сада имали увећане трошкове становања због становања у војном хотелу, одговарајући број бодова по основу стамбене угрожености, док су становање у хотелу плаћали само Министарству одбране кроз накнаду. Због побројаних елемената су на ранг листама за доделу стана у закуп на неодређено време били високо рангирани. Новим решењима о привременом смештају је онемогућено превођење привременог смештаја у закуп на неодређено време иако је град Београд доделио станове за њихово коначно збрињавање. Такође, како је наведено укинути су им увећани трошкови становања. Даље се наводи да би Министарству одбране плаћали накнаду за коришћење стана, а трошкове инфостана би плаћали граду, уз обавезу да плаћају и  порез на имовину. Како је наведено у притужби, по новим условима умањују им се бодови по основу стамбене угрожености, због чега би значајно падали на ранг листама а самим тим би им се умањиле шансе за коначно решавање стамбеног питања. 

У притужби је наведено  да у хотелу живe још 23  породице у седмој и осмој деценији живота међу којима су три особе које су оперисане, као и четворо мале деце. Један од противправних притисака како би се станари хотела иселили јесте, како је у притужби наведено, ускраћивање грејања које су имали само један дан - од поподневних часова  15. 11. 2018. године  до 16. 11. 2018. године око 15 часова.

Имајући у виду наводе притужбе, Заштитник грађана, актом 4235-16/19 дел. бр. 1029 од 15. 1. 2019. године покренуо је поступак контроле правилности и законитости рада Министарства одбране, те затражио изјашњење Министарства у вези са наводима притужбе. О напред наведеном писаним путем обавештено је и Удружење. Заштитник грађана од Министарства одбране затражио је достављање одговора на следећа питања:

1. Да ли је свим станарима хотела „Бристол“ понуђено да закључе Уговор о коришћењу стана за привремени смештај које је обезбедио град Београд? Уколико није, који је критеријум узет у обзир приликом одабира  кандидата за закључење наведених уговора?

2. Колико станара је закључило Уговор о коришћењу стана за привремени смештај које је обезбедио град Београд?

3. Да ли је станарима из хотела „Бристол“, осим закључења поменутих уговора, понуђена и друга могућност решавања стамбеног збрињавања?   

4. Да ли неко од станара и даље користи хотел „Бристол“за становање и у ком броју? Уколико користи, да ли им је ускраћено грејање, како се то наводи у притужби Удружења? Потребно је да наведете разлоге за ускраћивање грејања, уколико су наводи Удружења тачни.

5. Да ли су станари који су закључили Уговоре у неповољнијем положају у погледу броја бодова  потребних за трајно  решавање стамбеног питања у Министарству одбране и Војсци Србије у односу на ранији статус и број бодова који су имали као корисници хотела „Бристол“? 

6. Из којих разлога више не остварују право на увећане трошкове становања? 

7. Према наводима Удружења, на састанку код министра одбране одржаном 20.9.2018. године, 8 станара није било позвано као и да  и није било омогућено присуство адвоката А. Д., из Панчева. Уколико су наводи тачни, потребно је да наведете разлоге због којих нису позвани сви станари као и да ли је поменути адвокат имао пуномоћје а уколико јесте, који је разлог због кога му је није било омогућено присуство.

8. У допуни притужбе  Удружење је навело да се 27. 12. 2018. године поново  обратило електронском поштом министру одбране, захтевом за одржавање састанка у вези решавања стамбеног питања војних бескућника. Потребно је да нас обавестите да ли је у међувремену министар одбране одржао састанак са представницима Удружења,   односно да ли има је одговорено поводом поменутог обраћања. 

9. У ком периоду се очекује решавање стамбеног збрињавања свих корисника хотела „Бристол“?

Поред одговора на наведена питања тражено је и да Mинистарство одбране достави  Одлуку о одређивању станова за привремени смештај и утврђивању услова и критеријума за доделу и коришћење станова за привремени смештај у хотелу „Бристол“ ( акта Дирекције за услуге стандарда УОЛ СМР МО број 6-264 од 15. 08. 2018. године и број 6-334 од 25. 9. 2018. године).

Како Министарство одбране није упутило одговор Заштитнику грађана, овај орган упутио је Министарству одбране ургенцију 4235-16/19  дел. бр. 13923 од 14. 5. 2019. године којом су, поред захтева наведених у акту Заштитнику грађана од 15. 1. 2019. године, затражене и информације о новим чињеницама и околностима са којима је Заштитник грађана упознат. Затражене су информације у вези са чињеницама да су 2. 5. 2019. године запослени у Војној установи „Дедиње“ из хотела „Бристол“ изнели противпожарне апарате, као и да је 14. 5. 2019. године хотелу искључена електрична енергија и фиксна телефонија.

Због обуставе испоруке струје, Заштитник грађана се обратио писаним путем ЈП Електропривреда Србије- ЕПС Снабдевање својим актом 4235-16/19 дел. бр. 14094 од 15. 5. 2019.године, са захтевом да га обавесте о свим чињеницама везаним за искључење електричне енергије, уз достављање релевантне документације.  

Истовремено, дана 14. 5. 2019. године представници Одељења за хитно поступање Заштитника грађана, након пријема информација да је станарима у хотелу „Бристол“ искључена електрична енергија и фиксна телефонија, посетили су хотел „Бристол“ и обавили разговор са станарима. У конкретном разговору представници Заштитника грађана су упознати да је 14. 5. 2019.године искључена електрична енергија у хотелу „Бристол“, те да су станари најавили да ће ступити у штрајк глађу уколико струја  до наредног дана не буде била поново укључена. Станари се поводом искључења струје нису обраћали ни писмено ни усмено ВУ „Дедиње“ која управља зградом као ни Министарству одбране. Указано је да им је истог дана искључена и фиксна телефонија, као и да су запослени у ВУ „Дедиње“ дана 2. 5. 2019. године изнели из хотела противпожарне апарате. Током разговора је указано да у том тренутку у хотелу станује 11 породица односно 23 пунолетна лица, као и да да је у почетку било смештено 134 породица, да је 90 породица размештено у самачке хотеле или су изнајмили приватно станове, да су то углавном породице активних војних официра и запослених у Војсци и Министарству одбране. Такође је указано да су станари хотела „Бристол“ од 23. 4. 2019. године почели да примају тужбе за исељење, да је до сада примљено 5 тужби при чему се тужбом против станара Р. Р. поред исељења тражи и исплата дуга. О овом сусрету и разговору је сачињена службена белешка 4235-16/2019 дел.бр. 14209 од 15. 5.2019.године.

Након што је Одељење за хитно поступање Заштитника грађана путем средстава јавног информисања сазнало да су представници 11 породица станара хотела Бристол ступили у штрајк глађу, представници Одељења 16. 5. 2019. године посетили су Хотел „Бристол“ и обавили разговор са станарима. У току разговора са присутним станарима, представници Заштитника грађана су упознати да су се на штрајк глађу одлучили након састанка и консултација са Удружењем војних бескућника. Како су навели, на тај корак су се одлучили због угрожавања личне, породичне сигурности, угрожавања и онемогућавања најосновнијих услова за људско функционисање искључењем грејања, електричног снабдевања, лифта и фиксне телефоније. Истовремено, указано је да ће штрајк трајати док трају наведени нехумани и према њима незаконити услови. 

Дана 17. 5. 2019. године Заштитник грађана мр Зоран Пашалић, са представницима  Одељења за хитно поступање посетио је хотел „Бристол“ и одржао састанак са станарима који су ступили у штрајк глађу, као и представницима Удружења војних бескућника. Том приликом Заштитник грађана упознат је од стране присутних да су станари хотела „Бристол“ примили 17. 5. 2019. године обавештење Министарства одбране број 1-219 од 17. 5. 2019. године којим су им понуђени станови без података о броју, површини, спратности и квадратури стана. Имајући у виду наводе конкретног акта, Заштитник грађана указао је да ће затражити информације од Министарства одбране. 

У конкретном акту Дирекције за услуге стандарда, Управе за општу логистику, Сектора за материјалне ресурсе Министарства одбране број 1-219 од 17. 5. 2019. године, који је достављен станарима хотела „Бристол“ истог дана 17.05.2019.године, наводи се да је Министарство одбране раније у више наврата обавестило станаре да је престало право коришћења Министарства  на објекту зграде хотела „Бристол“ на основу закључка Владе 05 број: 464-8086/2018 од 28. 8. 2018.године. Како је наведено, Министарство је обавезано да предметни објекат, испражњен од лица и ствари, преда Републичкој дирекцији за имовину Републике Србије. Наводи се да је Министарство у више наврата водило разговоре са лицима која су користила привремени самачки смештај у хотелу „Бристол“ и понудило адекватан смештај (лицима која остварују право на стан понуђен је смештај у становима за привремени смештај, а пензионисаним припадницима Министарства одбране и Војске Србије која су користила привремени смештај у хотелу Бристол у тренутку промене намене објекта омогућен је привремени смештај на период од шест месеци у другим војносамачким хотелима са могућношћу продужења). 

Министарство у конкретном акту даље истиче да je сваком од станара понуђен адекватан смештај, који се и конкретним актом нуди у циљу мирног решавања судских поступака који су у току. Конкретним актом понуђено је:

1. М. Ј., која према наводима акта нема право на смештај у становима за привремени смештај по посебној Одлуци министра одбране јер се не налази у евиденцији стамбених интересената код организационе јединице Министарства одбране надлежне за стамбене послове, понуђен је привремени смештај и војносамачком хотелу „Звездара“, ул. Батутова 21 у Београду
2. К. М., који према наводима акта нема право на смештај у становима за привремени смештај по посебној Одлуци министра одбране јер није имао закључен уговор о пружању услуга смештаја у хотелу Бристол без ограниченог рока коришћења, понуђен је привремени смештај у војносамачком хотелу „Звездара“, ул. Батутова 21 у Београду.

3. К. Ж., која према наводима акта нема право на смештај у становима за привремени смештај по посебној Одлуци министра одбране јер се не налази у евиденцији стамбених интересената код организационе јединице Министарства одбране надлежне за стамбене послове, понудђен је привремени смештај у војносамачком хотелу „Звездара“, ул. Батутова 21 у Београду

4. Н. С., који према наводима акта нема право на смештај у становима за привремени смештај по посебној Одлуци министра одбране јер  има свој стан у својини, понуђен је привремени смештај у војносамачком хотелу „Звездара“, ул. Батутова 21 у Београду

5. А. Р., који према наводима акта нема право на смештај у становима за привремени смештај по посебној Одлуци министра одбране јер  има свој стан у својини, понуђен је привремени смештај у војносамачком хотелу „Звездара“, ул. Батутова 21 у Београду

6. П. З., која према наводима акта нема право на смештај у становима за привремени смештај по посебној Одлуци министра одбране јер  има свој стан у својини, понуђен је привремени смештај у војносамачком хотелу „Звездара“, ул. Батутова 21 у Београду

7. М. Р., која према наводима акта нема право на смештај у становима за привремени смештај по посебној Одлуци министра одбране јер се не налази у евиденцији стамбених интересената код организационе јединице Министарства одбране  надлежне за стамбене послове, понуђен је привремени смештај у војносамачком хотелу „Звездара“, ул. Батутова 21 у Београду

8. Д. С., који према наводима акта нема право на смештај у становима за привремени смештај по посебној Одлуци министра одбране јер се не налази у евиденцији стамбених интересената код организационе јединице Министарства одбране надлежне за стамбене послове, понуђен је привремени смештај у војносамачком хотелу „Звездара“, ул. Батутова 21 у Београду

9. М. Д., који према наводима акта има право на смештај по посебној Одлуци министра одбране, понуђен је привремени смештај у стану који се налази у стамбеној згради у ул. Уроша Мартиновића 4 у Београду
10. Р. Р., која према наводима акта има право на смештај по посебној Одлуци министра одбране, понуђен је привремени смештај у стану који се налази у стамбеној згради у ул. Уроша Мартиновића 4 у Београду
11. С. Д., који према наводима акта има право на смештај по посебној Одлуци министра одбране, понуђен је привремени смештај у стану који се налази у стамбеној згради у ул. Уроша Мартиновића 4 у Београду.

Имајући у виду акт Дирекције за услуге стандарда, Управе за општу логистику Сектора за материјалне ресурсе Министарства одбране број 1-219 од 17. 5. 2019. године, као и чињеницу да Министарство није упутило одговор Заштитнику грађана поводом претходних аката од 15. 1. 2019. године и 14. 5. 2019. године, Заштитник грађана упутио је Министарству акт 4235-16/2019 дел. бр. 15005 од 23. 5. 2019. године. Конкретним актом од Министарства је затражено да се изјасни на претходне акте Заштитника грађана и обавести овај орган о следећем:

· Да ли је закључен уговор којим се преноси право јавне својине на становима са града Београда у јавну својину Републике Србије и да ли је Министарство одбране укњижено као корисник наведених станова. Уколико јесте, потребно је да се наведе тачан број станова на којима је као корисник укњижено Министарство одбране.

· У закључку Владе 05 број: 360-7473/2018 од 2. 8. 2018. године у тачки 1. наведено је да је Влада сагласна да пренесе право својине на непокретностима градад Београда у својину Републике Србије, без накнаде, за потребе Министарства одбране, које чини 134 стамбене јединице које се налазе у Београду, чије су структура, површина и локација ближе описане у Табеларном прегледу станова по општинама, који чини саставни део овог закључка.
У тачки 5. наведено је да непокретностима – становима из тачке 1. овог закључка које се преносе у својину Републике Србије располагаће Министарство одбране, у циљу решавања стамбених потреба активних и пензионисаних припадника Министарства одбране и Војске Србије у складу са прописима који регулишу стамбену област.
У подтачки 5. наведено је да услови и критеријуми за доделу и коришћење одређених станова из тачке 1. овог закључка, за привремени смештај припадника Министарства одбране и Војске Србије, појединих корисника услуге привременог смештаја у хотелу Бристол утврдиће се посебним актом Министарства одбране. 
Имајући у виду наведено, затражено је да се јасно дефинише намена 134 стана града Београда који су закључком Владе опредељени за потребе Министарства одбране, тако да Министарство појасни да ли су сви станови (укупно 134) опредељени за решавање смештаја корисника хотела „Бристол“ или само један део тих станова, а преостали део за решавања стамбених потреба активних и пензионисаних припадника Министарства одбране и Војске Србије, који нису корисници смештаја у хотелу „Бристол“, у складу са прописима који регулишу стамбену област.

· Уколико је само део станова опредељен за решавање потреба корисника хотела „Бристол“, затражено је образложење који су критеријуми узети у обзир приликом одређивања броја и структуре 33 стана (гарсоњере и једнособни станови) од укупног броја станова 134 стана које је Влада определила за потребе Министарства одбране, који су на основу Одлуке о одређивању станова за привремени смештај и утврђивању услова и критеријума за доделу и коришћење станова за привремени смештај припадника Министарства одбране и Војске Србије корисника услуге привременог смештаја у хотелу „Бристол“, број 6-264 од 15. 8. 2018. године, издвојени и додељени на привремено коришћење лицима који су били корисници смештаја у хотелу „Бристол“.

· Да се наведе тачан број лица који су били корисници смештаја у хотелу „Бристол“ који су према наведеној Одлуци министра од 15. 8. 2018. године, испуњавали услове за додељивање стана на привремено коришћење и колико је добило станове на коришћење односно са колико лица је закључен уговор о коришћењу стана за привремени смештај.

· Који је правни основ да се поменутим лицима додељују станови на привремено коришћење, односно из ког разлога им није омогућено додељивање тих станова у закуп на неодређено време.

· Имајући у виду акт Министарства одбране од 17. 5. 2019. године, којим је појединим станарима понуђен привремени смештај у војносамачком хотелу „Звездара“, а другима привремени смештај у станове, затражено је да се наведе правни основ (Одлука министра или други акт) који садржи критеријуме на основу којих је и извршена поменута понуда за збрињавања корисника смештаја хотела „Бристол“.

· Да ли су додељени станови за привремени смештај адекватни за живот породица.

· На који начин питање станара хотела „Бристол“ може се трајно решити и у ком року је реално очекивати коначно решавање њиховог стамбеног питања.

· Да ли постоји могућност привременог смештаја у неки други војносамачки хотел, осим хотела „Звездара“.

У циљу прикупљања релевантне документације и информација, а ради утврђивања свих чињеница и околности случаја, представници Заштитника грађана посетили су 20. и 22. 5. 2019. године хотел „Бристол“ и обавили разговоре са станарима, те прикупили документацију са којом су станари располагали.

Разговор је обављен са Д. М., који је говорио и у име своје супруге Ј. М. која се у том тренутку налазила на радном месту, М. К., који је такође говорио и у име своје супруге Ж. К., С. Н., З. П., Р. М., С. Д., Р. Р. и Д. С. Разговор није обављен са Р. А. који није био присутан  али је његова  ћерка Н. А. дана 27. 5. 2019. године, дошла у просторије Стручне службе Заштитника  грађана и обавестила да се њен отац налази у Црној Гори и предала документацију којом је располагала.
На основу разговора и прикупљене документације утврђено је:

· Д. М., супруг Ј. М., заставник 1. класе у пензији од 2002. године 

· По посебној Одлуци министра одбране има право на смештај, нуди му се привремени смештај у стану који се налази у стамбеној згради у ул. Уроша Мартиновића бр. 4, у Београду.

· Решењем Министарства одбране- Сектор за људске ресурсе- Управе за традицију, стандард и ветеране УП-1 број 1602-2 од 19. 10. 2018. године, утврђено му је право на решавање стамбеног питања у Министарству одбране и Војсци Србије  давањем 2,5-собног стана у закуп на неодређено време; (решење на снази)

· Решењем ВП 1089-30 инт. бр. 1185-226/92 од 24.12.1993. године, одобрен му је привремени смештај у соби бр. 364 у хотелу „Бристол“,; (без ограничења)

· Тачком 2. наведеног решења привремени смештај се одобрава до решавања стамбеног питања или давања отказа због кршења кућног реда;

·  Решењем Стамбене комисије ВП 1313 бр. 597-4/94 од 13.11.1997. године, додељена му је соба број 243 која има 1 лежај;

· Уговор  о закупу просторија за смештај самаца бр. 17-74 од 13.11.1997. године, за собу број 243 која има 1 лежај; ( решење на снази)

· Собу број 364 користе   М. Д., Ј. и њихова ћерка Ј.
· Собу број 243 користио је њихов син а након његовог исељења у тој соби одлажу ствари; 

· Уплатнице за закуп собе 364 (двокреветне гласе) на име Ј. М., која има решење за коришћење поменуте собе а уплатнице за закуп собе 243, гласе на име Д. М., који  има решење и уговор за коришћење те собе.
· Ј.М.,  супруга Д.М., запослена у ВУ „Дедиње“

· По посебној Одлуци министра одбране, нема право на смештај у становима за привремени смештај из разлога јер се не налази у евиденцији  стамбених интересената код организационе јединице Министарства одбране надлежне за стамбене послове, нуди јој се привремени смештај у војносамачком хотелу „Звездара“, ул. Батутова 21, Београд;
· Разговор обављен са супругом Д.М. јер је Ј.М. била  на послу; 

· Према наводима супруга, Ј.М. нема закључак/решење  Министарства одбране и Војске Србије којим се утврђује право на решавање стамбеног питања у Министарству одбране и Војсци Србије;

· Од 1991. године користи смештај у хотелу „Бристол“, (доказ -Упут за привремени смештај избеглих чланова породица АВЛ –ГЛ – Хотел „Бристол“ – Београд, од 24.10.1991. године (основ за доделу смештаја је служба у ЈНА, као и да је супруга АВЛ), као члан породице уписана је ћерка Ј. ( сада има 37 година);

· Решењем ВП 5055  Београд од 08.10.1994. године, додељен јој је привремени самачки смештај у хотелу „Бристол“, соба број 364, која има 2 лежаја; важеће решење;

· Од 1991-1994. године није имала  решење о коришћењу собе, закупнину је плаћала на основу уплатница које су јој достављали ВУ „Дедиње“;

· Супруг није приложио уговор о коришћењу собе, а тврди да  закупнину и сада плаћа, како не би имала проблеме на послу јер је запослена у ВУ „Дедиње“ 

· Р.Р., удовица пуковника у пензији С.Р. 

· По посебној Одлуци министра одбране има право на смештај, нуди јој се привремени смештај у стану који се налази у стамбеној згради у ул. Уроша Мартиновића бр. 4, у Београду;

· Решењем Министарства одбране- Сектор за људске ресурсе- Управе за традицију, стандард и ветеране, УП-1 бр. 3048-1 од 23.7.2018. године утврђено јој је право на давање 2-собног стана у закуп на неодређено време;

· Према наводима, у хотелу „Бристол“ од 1998. године користила је собу  350/2 са супругом коме је као пуковнику у пензији додељена поменута соба. Супруг је преминуо 2006. године. 

· Решењем Министарства одбране – Управе за општу логистику  број 123-8 од 30.1.2012. године, соба  број 350/2 додељена је Р.Р. на коришћење.

· Уговор Министарства одбране – ВУ „Дедиње“, инт. Бр. 18-40 од 8.4.2014. године, за коришћење собе број 350 (двокреветна)  не садржи ограничења коришћења собе.

· Војно правобранилаштво је против ње поднело  тужбу за исељење и исплату закупнине (рочиште заказано за октобар)

· С.Д.,  заставник 1. класе у пензији

· По посебној Одлуци министра одбране има право на смештај, , нуди му се привремени смештај у стану који се налази у стамбеној згради у ул. Уроша Мартиновића бр. 4, у Београду;

· Решењем Министарства одбране- Сектора за људске ресурсе– Управе за традицију, стандард и ветеране, УП-1 бр. 4568-77/1998 од 25. 12. 2014. године утврђено му је право за давање 2,5-собног стана у закуп на неодређено време;

· Према наводима С.Д., у хотелу „Бристол“ је смештен од 12. 8. 1995. године.

· Решењем Стамбене комисије ВП 1313 Београд број 1001-2/93 од 9. 10. 1997. године додељена му је соба број 370 која има један лежај. У конкретном решењу од 9. 10. 1997. године наводи се да је именовани дужан да закључи писмени уговор о закупу са Војном установом „Дедиње“ о међусобним правима и обавезама. Д.С. нема уговор о закупу са ВУ „Дедиње“. Наводи да је исти одбио да потпише, јер сматра да он с обзиром на свој статус и одредбе Правилника из 1994. године није у обавези да потпише уговор.

· Наводи да је 2012. године покушано његово исељавање из хотела „Бристол“, као и исељавање С.Д., уз асистенцију Војне полиције. Први основни суд у Београду донео је Решење П.БР 14436/2012 од 12. 7. 2012. године којим је усвојио предлог Д. С. и С.Д. за одређивање привремене мере, којом је забрањено Републици Србији – Министарству одбране – ВУ „Дедиње“ коришћење и располагање собама број 371 и 352 у ВХС „Бристол“, а посебно да тужена започне или спроведе поступак принудног исељавања тужилаца и то тужиоца С.Д. из собе 371, а тужиоца Д.С. из собе 352, под претњом новчаног кажњавања. Привремена мера важи до окончања парничног поступка.
· Број собе из Решења Стамбене комисије и број собе из решења Првог основног суда у Београду се не поклапају.

· Наводи да су уплатнице редовно стизале на његово име и да их је уредно уплаћивао до новембра 2018. године.

· У хотелу живи са супругом и сином.

Могућност привременог смештаја у војносамачком хотелу „Звездара“, према Одлуци министра одбране имају:

· П.З., удовица мајора А.П.

· По посебној Одлуци министра одбране нема право на смештај у становима за привремени смештај, из разлога што има стан у својини. Нуди јој се привремени смештај у војносамачком хотелу „Звездара“, ул. Батутова 21 у Београду.

· Нема информација од када се налази у хотелу „Бристол“. 

· Има решење о додели привременог самачког смештаја у хотелу „Бристол“ број 1527-119 од 17.12.1991.године, за коришћење собе бр. 375. Уговор о коришћењу привременог смештаја у хотелу „Бристол“ нема јер по њеним наводима није била у обавези да закључи уговор

· Наводи да је поводом одлука Министарства одбране за давање стана у закуп на неодређено време покретала управне спорове, које је добијала, али да  Министарство одбране у поновним поступцима доносило је исте одлуке, због става да је њен син З. наставио да користи 2.5-собни стан у Карловцу, који је њеном покојном супругу био дат на коришћење у току службовања у Карловцу. 

· Истиче да син З. није члан њеног домаћинства и да се изјаснио да жели да своје стамбено питање решава самостално.

· Закључком Војне поште 1313 Београд уп-1 бр. 7735-32/98 од 18. 6. 2004. године утврђено јој је право на доделу зајма за куповину стамбене зграде или стана у износу који одговара површини 19,58 метара квадратних, на име разлике у структури и површини имајућег 2,5- собног стана површине 65,42 метра квадратна у улици Мирослава Крлеже 1д у Карловцу, и припадајућег 3-особног стана.

· Именована оспорава конкретни Закључак и по том основу води управни спор пред Управним судом. 

· М.Р., корисник породичне пензије,  удовица цивилног лица М.В.  који је био запослен у ВУ „Дедиње“ (преминуо 2016. године)

· Према Одлуци министра одбране, нема право на смештај у становима за привремени смештај, из разлога јер се не налази у евиденцији стамбених интересената код организационе јединице  Министарства одбране  надлежне за стамбене послове, нуди јој се привремени смештај у војносамачком хотелу „Звездара“.

· Према наводима, она нема решење/закључак да се налази у евиденцији стамбених интересената код организационих јединица Министарства одбране надлежне за стамбене послове, а нема сазнања да ли је то право остварио њен супруг;

· Према наводима, покојни супруг је 1993. године, као запослени у ВУ „Дедиње“, добио на коришћење собу број 404/1, за четворочлану породицу;

· Решењем ВП 8684-4  од  7.11.2002. године, одобрен је привремени хотелски смештај  М.В., који ће користити са породицом;

· Уговор о закупу просторија за смештај самаца бр. 62-138 од 22.11.2002. године, закључио је покојни М.В.

· Према наводима, Р. нема решење о коришћењу смештаја у хотелу „Бристол“, а тиме ни Уговор  о закупу.

· Собу у хотелу је после смрти супруга наставила да користи са синовима (24 и 28  година); 

· Уредно је плаћала закупнине на основу одштампаних  уплатница које је добијала од ВУ „Дедиње“ које гласе на њено име.

· Није добила тужбу за исељење 

· Не зна да ли је њен супруг остварио право на решавање стамбеног питања у Министарству одбране и Војсци Србије;

· К.М., пуковник у пензији од 1. 12. 2017. године

· По посебној Одлуци министра одбране нема право на смештај у становима за привремени смештај, из разлога јер није имао закључен уговор о пружању услуга смештаја у хотелу „Бристол“ без ограниченог рока коришћења, нуди му се привремени смештај у војносамачком хотелу „Звездара“, ул. Батутова 21 у Београду;

· Решењем Управе за традицију, стандард и ветеране УП-1 бр. 396-10 од 28. 12. 2018. године утврђено да му је престало право на стамбено обезбеђење по решењу Управе за Управе за традицију, стандард и ветеране бр. 396-4/2018 од 18. 5. 2018. године;

· Истим решењем прихваћен његов захтев за давање 3,5-собног стана у закуп на неодређено време;

· Решењем Инт. 2-87/1 од 18. 4. 2005. године М.К. је одобрен привремени хотелски смештај у соби број 421 у „Бристолу“. Смештај је одобрен на 24 месеца.

· На основу претходног решења, закључен уговор о закупу просторија за смештај самаца бр. 37-82 од 25. 5. 2005. године између Војне установе „Дедиње“ и М.К. с роком трајања закупа од 24 месеца. Уговор се односи на двокреветну собу бр. 421, али само на један лежај у соби. 

· На сваке две године доношено ново решење о праву на привремени смештај на захтев притужиоца и закључиван нови уговор. 

· М.К. се сам уселио у собу 421 у хотелу „Бристол“, четири године касније дошли његова супруга и син који су добили посебну собу.

· Решењем Управе за општу логистику Инт. бр. 238-41 од 26. 4. 2016. године М.К. додељен привремени смештај у хотелу „Бристол“ почев од 14. 4. 2016. године, па све док постоје разлози за смештај, а најкасније до 13. 4. 2018. године. 

· На основу претходног решења закључен уговор о пружању услуга смештаја бр. 52-53 од 5. 5. 2016. године између ВУ „Дедиње“ и М.К. о пружању услуга смештаја у смештајној јединици број 245 која има 2 лежаја. Констатовано да пружање услуга смештаја почиње 7. 4. 2016. године и завршава се 13. 4. 2018. године. 

· Према наводима именованог све до доношења решења Инт. бр. 238-41 од 26. 4. 2016. године у сваком од претходних решења о привременом смештају је постојала клаузула да пензионисано војно лице може да настави да користи смештај, али да је због измена Правилника таква одредба изостала у решењу и уговору из 2016. године.

· М.К. је навео у усменом разговору да је пензионисан дана 1. 12. 2017. године

· Пре истека уговора о пружању услуга смештаја бр. 52-53 од 5. 5. 2016. године поднео надлежним органима нови захтев за продужење права на привремени смештај, али добио одговор да пензионисана лица немају право на привремени смештај.

· М.К. и даље користи собу која му је додељена последњим уговором и плаћао је, како наводи, рачуне за смештај све до новембра 2018. године, који су му до тада уредно стизали. Показао уплатницу која му је достављена за јул 2018. године.

· М.К. није оспорио да од 2018. године смештај у хотелу „Бристол“ користи без правног основа.

· К.Ж., супруга К.М.

· По посебној Одлуци министра одбране нема право на смештај у становима за привремени смештај, из разлога јер се не налази у евиденцији стамбених интересената код организационе јединице Министарства одбране надлежне за стамбене послове, нуди јој се привремени смештај у војносамачком хотелу „Звездара“, ул. Батутова 21 у Београду;

· Наведено да је до августа 2018. године имала запослење у војсци по уговорима на одређено време и да је право на привремени смешта у хотелу „Бристол“ изгубила вероватно негде током 2016. године, од када више није у радном односу у Војсци. Тада је почела да ради по уговорима на одређено време који су гласили на 3 или 6 месеци. 

· Наведено да је ипак остала у хотелу и да јој је ВУ „Дедиње“ слала уплатнице као да је и даље корисник, а да је она наставила да их плаћа једно време, да би после прекинула. Показала достављену уплатницу за фебруар 2018. године. 

· Према тренутном фактичком стању, њихов пунолетни син користи собу у хотелу која је била додељена Ж.К., док другу собу користе К.М. и Ж.. То су собе број 421 и 245. 

· Н.С., потпуковник у пензији од 2000. године

· По посебној Одлуци министра одбране нема право на смештај у становима за привремени смештај, из разлога што се сматра да има стан у својини, нуди му се привремени смештај у војносамачком хотелу „Звездара“, ул. Батутова 21, Београд;
· Решењем Стамбене комисије, Војна пошта 1313 Београд бр. 708-5/99 од 31. 5. 1999. године додељен му је привремени самачки смештај у хотелу „Бристол“ у соби 152 која има један лежај. 
· На основу наведеног решења закључен уговор о закупу просторија за смештај самаца бр. 54-108 од 4. 6. 1999. године између ВУ „Дедиње“ и Н.С. Уговор није временски ограничен, чланом 8. дефинисани разлози за раскид.
· Обавештењем Војне установе „Дедиње“ … од 15. 11. 2012. године Н.С. обавештен да је важност решења којим му је додељен смештај укинута и да је у обавези да ослободи собу бр. 152.
· Пресудом Управног суда у Београду  1 У. 12434/14 од 31. 3. 2016. године уважена тужба Н.С. и поништено Решење Министарства одбране РС – Сектор за материјалне ресурсе Инт. Бр. 3380-2 од 20. 8. 2014. године и предмет враћен туженом органу на поновно одлучивање. Поништеним решењем одбијена је жалба тужиоца против решења Управе за општу логистику Инт. Бр. 8-217 од 26. 9. 2011. године, којим је тужиоцу престало право на коришћење собе бр. 152.
· Н.С. је 27. 9. 2018. године послао Управном суду ургенцију због неизвршења наведене пресуде јер тужени орган није у законском року донео нови управни акт.
· Именовани наводи да је проблем што је он већ једном добио стан од Војске, али да се развео од супруге и да је стан у бракоразводној парници припао супрузи и њиховом детету. Тај стан је његова бивша супруга продала још 2006. године. 
· Навео да му недостаје неколико аката јер су нестали из његове хотелске собе.
· Д.С., пензионисано војно лице

· По посебној Одлуци министра одбране нема право на смештај у становима за привремени смештај, из разлога јер се не налази у евиденцији стамбених интересената код организационе јединице Министарства одбране надлежне за стамбене послове, нуди му се привремени смештај у војносамачком хотелу „Звездара“, ул. Батутова 21, Београд; 
· Решењем стамбеног органа Инт. бр. 1034-2/99 од 6. 8. 2003. године додељен му је привремени самачки смештај у хотелу „Бристол“.
· Има закључен уговор бр. 25-23 од 6. 8. 2003. године о закупу просторија за смештај самаца са Војном установом „Дедиње“ којим му је додељена соба 352/1 која има један лежај. Уговор није временски ограничен, чланом 8. дефинисани разлози за раскид.
· Наведено да је 2012. године покушано његово исељавање из хотела „Бристол“, као и исељавање Д.С., уз асистенцију Војне полиције.
· Први основни суд у Београду донео је Решење П.БР 14436/2012 од 12. 7. 2012. године којим је усвојио предлог Д.С. и С.Д. за одређивање привремене мере, којом је забрањено Републици Србији – Министарству одбране – Војној установи „Дедиње“ коришћење и располагање собама број 371 и 352 у ВСС „Бристол“, а посебно да тужена започне или спроведе поступак принудног исељавања тужилаца и то тужиоца С.Д. из собе 371, а тужиоца Д.С. из собе 352, под претњом новчаног кажњавања. Привремена мера важи до окончања парничног поступка.
· Именовани је навео да је једном добио стан од Војске, али да се развео од супруге и да је оставио стан супрузи и деци. Није сигуран да је право својине на стану преведено на супругу или се и даље он води као власник стана у катастру. Навео да је то био тежак период у његовом животу, и да је 6 месеци након развода и пензионисан.

· Навео да нема решење/закључак којим му се утврђује право на решавање стамбеног питања у Министарству одбране и Војсци Србије. 

· А.Р. 
· По посебној Одлуци министра одбране нема право на смештај у становима за привремени смештај, из разлога јер се не налази у евиденцији стамбених интересената код организационе јединице Министарства одбране надлежне за стамбене послове, нуди му се привремени смештај у војносамачком хотелу „Звездара“, ул. Батутова 21, Београд; 

· Решењем Министарства одбране, Сектора за људске ресурсе, Управе за кадрове УП-1 број 360-16/2005 од 6. 3. 2008.године, А.Р. је додељен привремени смештај у војносамачком хотелу „Бристол“ који ће користити сам.

· Има закључен уговор о закупу просторија за смештај самаца Инт. бр. 36-32 од 3. 4. 2008.године  којим му је издат у закуп привремени смештај у хотелу „Бристол“, без ограниченог трајања.

Дана 30. 5. 2019. године, Заштитник грађана примио је одговор Министарства одбране број 318-17 од 27. 5. 2019. године. 

Поводом питања Заштитника грађана  да ли је свим станарима хотела „Бристол“ понуђено да закључе Уговор о коришћењу стана за привремени смештај које је обезбедио град Београд, те уколико није, који је критеријум узет у обзир приликом одабира  кандидата за закључење наведених уговора, Министарство одбране у конкретном изјашњењу указало је да је на основу Одлуке министра одбране о утврђивању станова за привремени смештај и утврђивању услова и критеријума за доделу и коришћење станова за привремени смештај припадника Министарства одбране и Војске Србије корисника услуга привременог смештаја у хотелу Бристол, формирана Комисија за доделу станова за привремени смештај корисника услуге привременог смештаја у хотелу „Бристол“.

Наведеном Одлуком опредељени су једнособни станови и гарсоњере за привремени смештај и исти нису предвиђени за редовну доделу по стамбеним прописима у Министарству одбране и Војсци Србије. Такође, како је наведено, Одлуком су дефинисани критеријуми за доделу привременог смештаја кориснику привременог смештаја у хотелу Бристол, а они су: да корисник или чланови његовог породичног домаћинства немају стан или породичну стамбену зграду у својини или закупу стечен по било ком правном основу; да има закључен уговор о пружању услуга смештаја у хотелу „Бристол“ без ограниченог рока коришћења и да се налазе у евиденцији стамбених интересената код организационе јединице Министарства одбране надлежне за стамбене послове.

Министарство је даље навело да је сходно Одлуци за 33 корисника привременог смештаја у хотелу „Бристол“ утврђено право на доделу стана за привремени смештај по основу Одлуке и у складу са наведеним није свим станарима хотела „Бристол“ понуђено да закључе уговор о коришћењу стана за привремени смештај. 

Поводом питања колико станара је закључило Уговор о коришћењу стана за привремени смештај које је обезбедио град Београд, у одговору Министарства одбране се наводи да је са 28 корисника привременог смештаја у ВСХ „Бристол“ закључен уговор о коришћењу стана за привремени смештај. Три лица није доставило тражену изјаву да прихватају стан за привремени смештај припадника Министарства одбране и Војске Србије.

У вези са питањем Заштитника грађана да ли је станарима из хотела „Бристол“, осим закључења поменутих уговора, понуђена и друга могућност решавања стамбеног збрињавања, Министарство одбране је одговорило да је у циљу решавања стамбеног збрињавања, свим носиоцима права коришћења самачког смештаја у хотелу „Бристол“, Министарство одбране у складу са законском регулативом, осим у становима за привремени смештај, понудило адекватан смештај у осталим војносамачким хотелима или војним објектима у Београду. Како је наведено, већина лица која су била смештена у хотелу „Бристол“ прихватила су понуђена решења и иселила се из предметног хотела, док поједини станари нису прихватили решење за привремени смештај.

Поводом питања да ли неко од станара и даље користи хотел „Бристол“ за становање и у ком броју, те уколико користи, да ли им је ускраћено грејање, како се то наводи у притужби, као и који су разлози за ускраћивање грејања, Министарство одбране у свом одговору је указало да смештај у хотелу Бристол користи још 11 носилаца решења са члановима породица. С обзиром да је закључак Владе Србије донет у августу месецу 2018. године, Министарство наводи да није било основа да се планирају и обезбеде средства за правовремени ремонт секундарне подстанице  за грејну сезону 2018/2019 па зато у објекту нема грејања.

У вези са питањем Заштитника грађана да ли су станари који су закључили Уговоре у неповољнијем положају у погледу броја бодова  потребних за трајно  решавање стамбеног питања у Министарству одбране и Војсци Србије у односу на ранији статус и број бодова који су имали као корисници хотела „Бристол“, Министарство је навело да станари који су закључили уговоре о коришћењу стана за привремени смештај које је обезбедио град Београд нису у неповољнијем положају у погледу броја бодова за трајно решавање стамбених питања у Министарству одбране и Војсци Србије, јер им се и даље утврђује 180 бодова по основу критеријума „стамбена угроженост“ из члана 9. став 1. тачка 1. Правилника о решавању стамбених потреба запослених у Министарству одбране и Војсци Србије ( „Службени војни лист“ бр. 14/14, 31/15 и 9/17), као да су корисници смештаја у војносамачким хотелима и другим војним објектима.

Поводом питања из којих разлога више не остварују право на увећане трошкове становања, Министарство је одговорило да је провером података за лица која су користила привремени смештај у хотелу „Бристол“, а којима су додељени станови као привремени смештај, утврдило да је од 28 лица свега двоје лица  примало накнаду дела трошкова за закуп стана према прописима за професионалне припаднике Војске Србије за време смештаја у хотелу „Бристол“, те да су ову накнаду наставили да примају и након усељења у станове које користе као привремени смештај. Како је наведено, накнаду дела трошкова за становање према прописима за кориснике војне пензије примало је 11 лица, која су наставила да примају ову накнаду и након усељења у привремени смештај. Сва лица која су предметне накнаде примала за време боравка у хотелу „Бристол“, како Министарство наводи, наставила су да примају накнаде и након усељења у станове који су им додељени као привремени смештај. 

Поводом навода притужиоца да је на састанку код министра одбране одржаном 20. 9. 2018. године, 8 станара није било позвано као и да  и није било омогућено присуство адвоката А.Д., из Панчева и питања да ли су наводи тачни, те који су разлози због којих нису позвани сви станари, као и да ли је поменути адвокат имао пуномоћје и због чега му није било омогућено присуство, Министарство је указало да су на састанак који је одржан дана 20. 9. 2018. године позвани корисници привременог смештаја у хотелу „Бристол“ који испуњавају услове за доделу стана за привремено коришћење у складу са Одлуком, ради информисања лица о донетој Одлуци и критеријумима за доделу стана у привремени смештај.

У вези са навода допуне притужбе, да се Удружење 27. 12. 2018. године поново обратило електронском поштом министру одбране, захтевом за одржавање састанка у вези решавања стамбеног питања војних бескућника и питања да ли је у међувремену министар одбране одржао састанак са представницима Удружења,  односно да ли има је одговорено поводом поменутог обраћања, Министарство је указало да није примило на разговор представнике Удружења који су им се обратили 27. 12. 2018. године али да им је од тада упућено више одговора поводом захтева за решавање њихових стамбених потреба поводом којих су се обраћали председнику Републике, председнику Владе и министру одбране.

Поводом питања Заштитника грађана у ком периоду се очекује решавање стамбеног збрињавања свих корисника хотела „Бристол“, Министарство се изјаснило да је у досадашњем поступању у складу са законском регулативом предузело све расположиве мере ради  обезбеђења адекватног смештаја свим корисницима хотела „Бристол“ и да је више од 90% лица која су тао била смештена прихватила понуђена решења. Министарство је указало да ће у наредном периоду предузети све законом дозвољене мере ради предаје хотела Републичкој дирекцији за имовину РС, у складу са Закључком Владе којим је Министарству одбране престало право коришћења објекта хотела „Бристол“.

У прилогу изјашњења Министарства Заштитнику грађана је достављена Одлука о одређивању станова за привремени смештај и утврђивању услова и критеријума за доделу и коришћење станова за привремени смештај припадника Министарства одбране и Војске Србије корисника услуге привременог смештаја у хотелу Бристол ( акта Дирекције за услуге стандарда УОЛ СМР МО број 6-264 од 15. 8. 2018. године и број 6-334 од 25. 9. 2018. године и број 6-529 од 4. 12. 2018 године).

Имајући у виду да Министарство није одговорило у свом изјашњењу од 27. 5. 2019. године на питања Заштитника грађана наведена у акту 4235-16/2019 дел. бр. 15005 од 23. 5. 2019. године, актом дел. бр. 16064 од 31. 5. 2019. године Заштитник грађана затражио је одговоре Министарства и поводом конкретних питања.

Министарство одбране доставило је Заштитнику грађана додатно изјашњење број 318-24 од 27. 6. 2019. године, које је у овом органу примљено 28. 6. 2019. године. У конкретном изјашњењу Министарство је упутило одговоре поводом питања Заштитника грађана наведених у акту 4235-16/2019 дел. бр. 15005 од 23. 5. 2019. године.

Поводом питања да ли је закључен уговор којим се преноси право јавне својине на становима са града Београда у јавну својину Републике Србије и да ли је Министарство одбране укњижено као корисник наведених станова, те уколико јесте, да се наведе тачан број станова на којима је као корисник укњижено Министарство одбране, Министарство је указало да је неспорно да је закључен Уговор о преносу права јавне својине на непокретностима, са града Београда у јавну својину Републике Србије, без накнаде, које чине 134 стамбене јединице које се налазе у Београду. Уговор је закључен између Републике Србије - Републичке дирекције за имовину и града Београда, потврђен од стране јавног бележника, дана 7. 9. 2019. Године. Саставни део овог Уговора је Табеларни преглед станова по општинама. Јавни бележник је доставила Републичком геодетском заводу  наведени Уговор о преносу јавне својине и Закључак Владе РС 05 број: 360-7473/18 од 2. 8. 2018.године, ради уписа у катастар непокретности права јавне својине на непокретностима у корист Републике Србије и уписа права коришћења у корист Министарства одбране, о чему је Министарство обавештено од стране Сектора за катастар непокретности Републичког геодетског завода 04 број: 952-292/2019 од 14. 3. 2019. године.

Како је наведено у одговору Министарства Заштитнику грађана, у табеларном прегледу станова који су саставни део Уговора од 7. 9. 2019.године: 

- у Табели број 1 (општина Вождовац)- сви станови, од редног броја 1.-82. су уписани са правом коришћења у корист Министарства одбране решењем Службе за катастар непокретности Вождовац бр. 952-02-6-231-24869/2018 од 11. 9. 2018. Године;

- у Табели број 2 (општина Нови Београд)- сви станови, од редног броја 1.-32. су уписани са правом коришћења у корист Министарства одбране решењем Службе за катастар непокретности Нови Београд бр. 952-02-6-225-24871/2018 од 11. 9. 2018. године, док је у току брисање хипотеке по поднетом захтеву од стране Дирекције за грађевинско земљиште и изградњу Београда;

- у Табели број 3 (општина Звездара)- сви станови, од редног броја 1.-5. су уписани са правом коришћења у корист Министарства одбране решењем Службе за катастар непокретности Звездара бр. 952-02-6-230-24870/2018 од 11. 9. 2018.године;

- у Табели број 4 (општина Врачар)-  за станове од редног броја 1.-15. није донето решење у предмету Службе за катастар непокретности Врачар 952-02-6-228-24872/2018, а да се очекује одлучивање у наведеном управном предмету.

Министарство одбране је навело  да је на основу наведених података од укупно 134 станова, за 119 станова извршен упис у корист Републике Србије са правом коришћења Министарства одбране док се за преосталих 15 станова на територији општине Врачар очекује одлучивање  Службе за катастар непокретности Врачар.

Поводом питања Заштитника грађана да се јасно дефинише намена 134 стана града Београда који су закључком Владе опредељени за потребе Министарства одбране, тако да Министарство појасни да ли су сви станови (укупно 134) опредељени за решавање смештаја корисника хотела „Бристол“ или само један део тих станова, а преостали део за решавања стамбених потреба активних и пензионисаних припадника Министарства одбране и Војске Србије, који нису корисници смештаја у хотелу „Бристол“, те који су критеријуми узети у обзир приликом одређивања броја и структуре 33 стана (гарсоњере и једнособни станови) од укупног броја станова 134 стана које је Влада определила за потребе Министарства одбране, који су на основу Одлуке број 6-264 од 15. 8. 2018. године, издвојени и додељени на привремено коришћење лицима који су били корисници смештаја у хотелу „Бристол“, Министарство је указало: 

У реализацији закључка Владе, на основу члана 14. став 2. тачка 42. Закона о одбрани („Сл. гласник РС“, бр. 116/07, 88/09, 88/09-др.закон, 104/09-др.закон, 10/15 и 36/18), министар одбране је донео Одлуку о утврђивању станова за привремени смештај и утврђивање услова и критеријума за доделу и коришћење станова за привремени смештај припадника Министарства одбране и Војске Србије, корисника услуга привременог смештаја у хотелу „Бристол“ број 6-264 од 15. 8. 2018. године. 

Овом одлуком су одређени станови за привремени смештај по броју и структури, услови и критеријуми за доделу и коришћење станова за привремени смештај припадника Министарства одбране и Војске Србије корисника услуге привременог смештаја у хотелу „Бристол“. Чланом 2. став 1. Одлуке је дефинисано да се станови за потребе привременог смештаја припадника Министарства одбране и Војске Србије корисника услуге привременог смештаја у хотелу „Бристол“ обезбеђују из контигента станова који су прибављени по закључку Владе 05 број 360-7473/18 од 2. 8. 2019. године, по структури гарсоњере и једнособни. Преглед станова из става 1. Одлуке је саставни део  ове Одлуке.

Чланом 3. Одлуке уређено је да се привремени смештај може обезбедити лицу кориснику привременог смештаја у хотелу „Бристол“, заједно са члановима његове породице, ако:

1. корисник или чланови његовог породичног домаћинства немају стан или породичну стамбену зграду у својини или закупу стечен по било којем правном основу;

2. има закључен уговор о пружању услуга смештаја у хотелу „Бристол“, без ограниченог рока коришћења;

3. да се налазе у евиденцији стамбених интересената код организационе јединице Министарства одбране надлежне за стамбене послове.

Министарство даље наводи да је разматран статус сваког лица - корисника привременог смештаја у хотелу „Бристол“ приликом одређивања броја станова, структуре и услова под којима се кориснику привременог смештаја у хотелу „Бристол“ може обезбедити привремени смештај доделом стана, као и да су донете две одлуке о измени Одлуке које су заведене под бр. 6-334 од 25. 9. 2018. године и бр. 6-529 од 4. 12. 2018. године.

Преостали станови који су преузети од града Београда Уговором о преносу права јавне својине на непокретностима, а који нису обухваћени Прегледом станова за привремени смештај припадника Министарства одбране и Војске Србије корисника услуге привременог смештаја у хотелу „Бристол“, налазе се у евиденцији станова чији је корисник Министарство одбране. Ови станови се тренутно воде у статусу „празан“, а у наредном периоду се очекује спровођење даљег поступка у вези са њиховим коришћењем и давањем у закуп у циљу  решавања стамбених потреба припадника Министарства одбране и Војске Србије, у складу са прописима који регулишу стамбену област.

У вези са питањем Заштитника грађана да се наведе тачан број лица који су били корисници смештаја у хотелу „Бристол“, а који су према наведеној Одлуци министра од 15. 8. 2018. године, испуњавали услове за додељивање стана на привремено коришћење и колико је добило станове на коришћење односно са колико лица је закључен уговор о коришћењу стана за привремени смештај, Министарство је указало да је за 33 лица која су била корисници смештаја у хотелу „Бристол“ утврђено да испуњавају услове за додељивање стана на привремено коришћење према Одлуци министра одбране. 

Даље је наведено да свако лице-корисник смештаја у хотелу „Бристол“ које испуњава услове из члана 3. Одлуке може да оствари право на доделу стана за привремени смештај давањем писане изјаве о прихватању стана за привремени смештај Комисији за доделу станова за привремени смештај корисника услуге привременог смештаја у хотелу „Бристол“ (даље: Комисија). Комисија је образована Решењем министра одбране о именовању председника, заменика председника и чланова Комисије бр. 6-265 од 15. 8. 2018. године. Како је наведено  по поднетој изјави Комисија  одлучује о праву на доделу стана у складу са Одлуком и Пословником о раду Комисије број 1648-44 од 6. 9. 2018. године са изменом 1648-54 од 16. 9. 2018. године. Како је наведено, Комисија према поднетим писаним изјавама лица до сада донела је 29 решења о додели стана за привремени смештај, с тим  да је једно лице одустало од додељеног стана и вратило стан Министарству одбране. По основу коначних и извршних решења, 28 лица је уведено у посед стана, о чему је сачињен записник о увођењу у посед стана. Такође наведено је да је до сада закључено 24 уговора о коришћењу стана за привремени смештај и да је у току израда уговора за преостала 4 лица. Станови за привремени смештај су сходно Одлуци, додељени на привремено коришћење, до коначног решења стамбеног питања лица, како је назначено и у решењима о додели стана за привремени смештај.

Поводом питања који је правни основ да се поменутим лицима додељују станови на привремено коришћење, односно из ког разлога им није омогућено додељивање тих станова у закуп на неодређено време, Министарство је указало да је правни основ за доделу станова на привремено коришћење до коначног решавања стамбеног питања, као и испуњеност услова и критеријума за доделу садржан у Одлуци о утврђивању станова за привремени смештај и утврђивању услова и критеријума за доделу и коришћење станова за привремени смештај припадника Министарства одбране и Војске Србије корисника услуга привременог смештаја у хотелу „Бристол“, коју је донео министар одбране у складу са Закључком Владе 05 број: 360-7473/2018 од 2. 8. 2018. године. 

Како је наведено, за додељивање станова у закуп на неодређено време активним и пензионисаним припадницима Министарства одбране и Војске Србије, а што укључује и лица-кориснике привременог смештаја у хотелу Бристол, врши се на начин и под условима прописаним подзаконским актима Министарства одбране који регулишу стамбену област. 

Иначе, како је наведено у одговору Министарства, важећи прописи који регулишу стамбену област у Министарству одбране  и Војсци Србије не предвиђају могућност приоритетног решавања стамбених потреба појединих категорија лица и у том смислу, свако фаворизовање одређене категорије лица би могло да доведе до дискриминишућег и правно неједнаког положаја у односу на остале стамбене интересенте, а посебно кориснике привременог смештаја у другим војносамачким хотелима и војним објектима. То би било подложно свакодневним проверама валидности кроз разне поднеске и притужбе, у крајњој инстанци и оцени Уставног суда, чиме би се довело у питање функционисање стамбеног збрињавања у Министарству одбране и Војсци Србије. 

Поводом питања Заштитника грађана у вези са актом Министарства одбране од 17. 5. 2019. године, којим је појединим станарима понуђен привремени смештај у војносамачком хотелу „Звездара“, а другима привремени смештај у станове, те затражено да се наведе правни основ (Одлука министра или други акт) који садржи критеријуме на основу којих је и извршена поменута понуда за збрињавања корисника смештаја хотела Бристол, Министарство одбране је указало да је појединим станарима понуђен привремени смештај  у ВСХ „Звездара“ у складу са Одлуком о коришћењу, управљању, одржавању и евиденцији објеката за привремени смештај професионалних припадника Војске Србије и запослених у Министарству одбране (“Службени војни лист“, бр. 22/18, 27/18 и 32/18).

У вези са питањем да ли су додељени станови за привремени смештај адекватни за живот породица, Министарство одбране је указало да сматра да су додељени станови адекватни за смештај лица која су користила смештај у хотелу „Бристол“, посебно имајући у виду да су лица додељене станове преузела по записнику о увођењу у посед стана.

Поводом питања Заштитника грађана на који начин питање станара хотела „Бристол“ може се трајно решити и у ком року је реално очекивати коначно решавање њиховог стамбеног питања, Министарство је указало да додељивање станова у закуп на неодређено време, активним и пензионисаним припадницима Министарства одбране и Војске Србије, међу којима су и корисници привременог смештаја у хотелу „Бристол“, врши се на начин и под условима предвиђеним подзаконским актима Министарства одбране који регулишу стамбену област. Како је наведено, ово значи да право на решавање стамбеног питања по трајном основу доделом стана на неодређено време, остварује се према утврђеном броју бодова и месту на одговарајућој ранг листи.

С обзиром да је решавање стамбеног питања у Министарству одбране и Војсци Србије тешко и сложено и зависи од укупног броја стамбених интересената и броја расположивих станова за доделу, а имајући у виду да се за лица кориснике смештаја у хотелу Бристол решавају по истим мерилима и критеријумима као и остали стамбени интересенти у Министарству одбране, према важећим прописима, није могуће реално предвидети када ће ова категорија лица коначно решити стамбено питање.

У вези са питањем „Да ли постоји могућност привременог смештаја у неки други војносамачки хотел, осим хотела „Звездара““, Министарство је указало да осим хотела „Звездара“, постоји могућност смештаја у војносамачком хотелу „Галеб“, ул. Светозара Марковића број 70. 

Поводом обраћања Заштитника грађана ЈП Електропривреда Србије- ЕПС Снабдевање са захтевом да буде обавештен о свим чињеницама везаним за искључење електричне енергије, уз достављање релевантне документације, ЈП Електропривреда Србије, Послови снабдевања електричном енергијом  је дописом број: 1801-126368/7-19 од 5. 6. 2019. године који је запримљен у служби Заштитника грађана 10. 6. 2019.године,  обавестила овај орган да је директор Војне установе Дедиње телефонским путем дана 7. 5. 2019. године  захтевао да се за мерно место у хотелу Бристол раскине комерцијални уговор о потпуном снабдевању. По пријему захтева је спроведена редовна процедура и купцу је прослеђен модел анекса комерцијалног уговора којим се раскида уговор за поменуто мерно место.  По закључењу Анекса о раскиду уговора за мерно место, а пре рока на који је уговор о снабдевању закључен, припремљено је и потписано Обавештење Оператору дистрибутивног система да је комерцијални уговор  о снабдевању електричном енергијом раскинут у односу на мерно место хотела „Бристол“ закључно са 10. 5. 2019.године. Обустава је спроведена 14. 5. 2019. Године, а ЈП Електропривреда претпоставља да је Оператор дистрибутивног система спровео обуставу испоруке електричне енергије на основу Обавештења које су припремили по захтеву купца ВУ „Дедиње“ и закљученим анексом са овим купцем. ЈП Електропривреда даље наводи да је у више наврата током 2019. године било захтева за раскид уговора на поменутом мерном месту, уз сталне ургенције за непоступање по таквом захтеву али да је по последњем изричитом захтеву купца, уговор раскинут. Даље се наводи да је након више ургенција упућених ЈП ЕПС о чему је Заштитник грађана информисан, напајање успостављено, као и да је у овом тренутку мерно место у статусу без уговора супротно законској регулативи из ове области, што је основ за издавање налога за обуставу који ће бити и реализован.

Дана 15. 7. 2019. године, Заштитник грађана примио је допис извршног директора за снабдевање електричном енергијом ЈП Електропривреда Србије, у ком је обавештен да у овом тренутку хотел „Бристол“ као мерно место је у статусу без уговора и у супротности са законском регулативом из ове области. Како по наведеном ништа даље није предузимано, наводи се да је ЈП Електропривреда Србије принуђена да Оператора дистрибутивног система обавести да наведено мерно место нема комерцијални уговор, што за последицу има реализацију налога за обуставу испоруке електричне енергије на овој локацији.  

                                                                       * * *
Имајућу у виду наводе из притужбе, одговоре Министарства одбране, расположиву документацију и  сазнања до којих се дошло у непосредном разговору са корисницима привременог смештаја у хотелу „Бристол“, као и релевантне прописе којима се регулише стамбено питање у Министарству одбране и Војсци Србије,  Заштитник грађана је разматрао свако појединачно питање подносиоца притужбе.   

* * *
У вези са незадовољством корисника привременог смештаја у хотелу „Бристол“ доделом стана на привремено коришћење уместо давања стана у закуп на неодређено време, Заштитник грађана је утврдио следеће:

Влада Републике Србије је донела закључак 05 број: 360-7473/2018 од 2. 8. 2018. године, у коме је у тачки 1. наведено је да је Влада сагласна да се пренесе право својине на непокретностима Града Београда у  својину Републике Србије, без накнаде, за потребе Министарства одбране, које чини 134 стамбене јединице које се налазе у Београду, чије је структура, површина и локација ближе описна у Табеларном прегледу станова по општинама, који чини саставни део овог закључка.

У тачки 5. наведено је да  ће непокретностима - становима из тачке 1. овог закључка које се преносе у својину Републике Србије располагати Министарство одбране, у циљу решавања стамбених потреба активних и пензионисаних припадника Министарства одбране и Војске Србије, у складу са прописима који регулишу стамбену област. 

Затим, у подтачки 5. наведено је да услови и критеријуми за доделу и коришћење одређених станова из тачке 1. овог закључка,  за привремени смештај припадника Министарства одбране и Војске Србије, појединих корисника услуге привременог смештаја у хотелу  „Бристол“ утврдиће се посебном актом Министарства одбране.

Закључком Владе је утврђено  да ће уговор  о преносу права својине на Републику Србију у име Републике Србије  потписати директор Републичке дирекције за имовину, те да ће се у јавним књигама о евиденцији непокретности уписати као својина Републике Србије, корисник Министарство одбране. 

Пренос права својине на 134 стана у Београду на Републику Србију са града Београда је извршен солемнизацијом уговора којим је пренета непокретност у својину Републике Србије и уписом права својине у јавним евиденцијама које води Републички геодетски завод ( према стању у списима, пренос права својине и коришћења је био окончан за 119 станова док је за остале станове  пренос био у току), и то са дотадашњег носиоца права својине- града Београда на стицаоца права својине - Републику Србију и корисника Министарство одбране. 

Закључак Владе Републике Србије од 02.08.2018.године се не може посматрати одвојено од Закључка Владе од 28.8.2018.године којим је власник хотела „Бристол“ -Република Србија одлучила да кориснику хотела „Бристол“- Министарству одбране престане право коришћења на овом објекту, па је Министарство одбране обавезано да објекат преда Републичкој дирекцији за имовину испражњен од лица и ствари, уз достављање одговарајућих доказа о измирењу свих трошкова и обавеза насталих у вези са његовим коришћењем до момента примопредаје, као и да се у јавне евиденције непокретности и правима на њима као власник и корисник упише Република Србија. 

У Одлуци о измени одлуке о коришћењу, управљању, одржавању и евиденцији објеката за привремени самачки смештај професионалних припадника Војске Србије и запослених у Министарству одбране („Сл. војни лист“, број 27/2018) који је донео министар одбране, хотел „Бристол“ се више не налази међу објектима за привремени смештај. Објекти за привремени смештај су: војно самачки хотел „Звездара“, Војносамачки хотел „Галеб“, војни самачки хотел „Делиград“ и Спортско-рекреативни центар „Сурчин“.

Министарство одбране, сходно закључку Владе донело је  Одлуку о одређивању станова за привремени смештај и утврђивању услова и критеријума за доделу и коришћење станова за привремени смештај припадника Министарства одбране и Војске Србије  корисника услуге привременог смештаја у хотелу „Бристол“, број 6-264 од 15.8.2018. године.

Сходно наведеном, власник хотела „Бристол“ је одузео Министарству одбране право коришћења хотела, наложио му да врати хотел власнику испражњен од лица и ствари, па је у циљу испражњења хотела власник прописао да се појединим корисницима смештаја у хотелу „Бристол“ који испуњавају услове из посебне одлуке министра одбране (Одлука о одређивању станова за привремени смештај и утврђивање услова и критеријума за доделу и коришћење станова за привремени смештај припадника Министарства одбране и Војске Србије корисника услуге привременог смештаја у хотелу Бристол, одлука бр. 6-264 од 15.8.2018.године), додели на коришћење привремени смештај  у становима које је Република Србија прибавила од града Београда и на којима је пренела право коришћења на Министарство одбране. 

Како је власник станова који су прибављени од града Београд- Република Србија поставила ограничење Министарству одбране приликом  коришћења станова, и то тако да се корисницима  смештаја у хотелу „Бристол“ могу  доделити станови  за привремени смештај под условима прописаним актом министра одбране, те да се корисник (Министарство одбране) мора кретати у оквиру обима пренетих права и  да не може дати права која ни сам нема, то Заштитник грађана сматра да је неоснована притужба да  корисницима привременог смештаја у хотелу „Бристол“ треба доделити трајно право коришћења стана, уместо привременог. Међутим, ово кориснике привременог смештаја у хотелу „Бристол“ не лишава права на трајно решавање стамбеног питања закупом станова на неодређено време на основу прописа којим се регулише решавање стамбене проблематике у Министарству одбране и Војсци Србије.

Прописи који предвиђају услове за трајно решавање стамбеног питања припадника Министарства одбране и Војске Србије- Правилник о решавању стамбених потреба запослених у Министарству одбране и Војсци Србије( „Сл. војни лист“, бр. 14/14 и 31/15 ), предвиђа у члану 2.  став 2. да се Правилник примењује  на запослене у Министарству одбране и Војске Србије, као и на запослене у Министарству одбране којима је престао радни однос по основу остваривања права на пензију, ако до престанка радног односа нису решили стамбено питање по основу рада и ако немају поднет захтев за решавање стамбеног питања код другог државног органа  и организације. Ставом 3. истог члана је прописано да чланови породичног домаћинства погинулог или умрлог лица из става 1. и 2. овог члана задржавају право на решавање стамбеног питања по одредбама овог Правилника.

Чланом 3. Правилника је предвиђено да се сматра да лице из члана 2. овог правилника има решено стамбено питање ако оно или  члан његовог породичног домаћинства на територији Републике Србије , као и на територији бивших република СФРЈ:
1. има у својини усељив стан или породичну стамбену зграду или је отуђило стан (породичну стамбену зграду) стечен по основу рада, а који је одговарајући за његово породично домаћинство у складу са одредбама овог правилника

2. ако користи одговарајући стан по основу закупа на неодређено време или одређено време, стечен по основу рада

3. ако је лице или члан његовог домаћинства искористило максималан износ стамбеног кредита за решавање стамбеног питања за одговарајући стан у складу са одредбама овог правилника

Чланом 4. Правилника је предвиђено да се расподела расположивих станова врши се у складу са посебним актом министра одбране, а зависно од броја изграђених односно прибављених станова према категорији лица на посебним листама реда првенства по местима и гарнизонима на основу предлога старешине организационе јединице Министарства одбране надлежне за стамбене послове.

Чланом 6. став 1. прописује да се за утврђивање реда првенства одређују следећи критеријуми : значај радног места, дужина радног стажа, стамбена угроженост, време чекања на решавање стамбеног питања, број чланова породичног домаћинства, здравствено стање, вршење службе у отежаним условима за лица којима је признат стаж у двоструком трајању. Став 2. истог члана наводи да конкретизација критеријума из става 1. овог члана, односно одређивање степена њиховог утицаја на редослед у решавању стамбених питања врши  утврђивањем броја бодова по сваком од тих критеријума, како је прописано одредбама овог правилника.

Члан 14. став 1. предвиђа да организациона јединица Министарства одбране надлежна за стамбене послове утврђује листе реда првенства према категоријама лица из члана 2. овог правилника, а које садрже број бодова по сваком критеријуму и укупан збир бодова, и то листе реда првенства:

1.) за генерале

2.) за официре

3.) за подофицире

4.) за цивилна лица на служби у Војсци Србије и државне службенике и намештенике у Министарству одбране

5.) за пензионисане генерале- адмирале

6.) за пензионисане официре

7.) за пензионисане подофицире

8.) за пензионисана војна лица и државне службенике и намештенике 

Чланом 17. је прописана структура стана који се даје у закуп на неодређено време, сходно броју чланова породичног домаћинства

С друге стране постоји и Одлука о одређивању станова за привремени смештај и утврђивање услова и критеријума за доделу и коришћење станова за привремени смештај и утврђивање услова и критеријума за доделу и коришћење станова за привремени смештај припадника Министарства одбране и Војске Србије корисника услуге привременог смештаја  у хотелу Бристол, број 6-264 од 15. 8. 2018.године.

Овом одлуком Министра одбране је у члану 3. прописано да се привремени смештај може обезбедити лицу које је корисник привременог смештаја у хотелу „Бристол“, заједно са члановима његове породице, ако: 

1. корисник или чланови његовог породичног домаћинства немају стан или породичну стамбену зграду у својини или закупу стечен по било ком правном основу;

2. има закључен уговор о пружању услуга смештаја у хотелу „Бристол“, без ограниченог рока коришћења;

3. да се налази на евиденцији стамбених интересената код организационе јединице Министарства одбране надлежне за стамбене послове

Члан 4. Одлуке предвиђа да се кориснику који испуњава услове из члана 3. ове одлуке  може доделити по структури гарсоњера или једнособан стан (за самца или са једним чланом домаћинства) или једнособан стан ( са два или више чланова домаћинства).

Одлука садржи правила поступка за додељивања станова па предвиђа да се право на доделу стана за привремени смештај остварује давањем писане изјаве о прихватању стана за привремени смештај која се подноси Комисији за доделу станова за привремени смештај корисника услуга привременог смештаја у хотелу „Бристол“  коју је формирао Министар одбране, да стамбени статус заинтересованих корисника утврђује Комисија по службеној дужности прибављањем документације од организационе јединице Министарства одбране надлежне за стамбене послове, да по својој процени Комисија може тражити од других надлежних органа документацију од значаја за одлучивање, да ће се приликом доделе стана за привремени смештај и спратности водити рачуна о здравственом стању корисника и чланова његовог домаћинства (члан 5). Прописано је да о решавању права на доделу стана решава Комисија као и структура њеног састава, те да се начин рада, организација и одлучивање регулишу Пословником о раду комисије (члан 6), да Комисија доноси појединачна решења о додели стана за привремени смештај до коначног решавања стамбеног статуса (члан 7, као и члан 1. Одлуке о измени Пословника о раду Комисије за доделу станова за привремени смештај корисника услуге привременог с,ештаја у хотелу Бристол бр. 1648-54 од 28. 9. 2018.године), да се затим закључује уговор у писаној форми, да се на додељеном привременом стану не заснива право закупа нити се може стећи право својине (члан 8).

На основу наведеног се може утврдити разлика између прописа који се примењују ради решавања  стамбеног питања припадника Министарства одбране и Војске Србије  доделом стана у закуп на неодређено време  и оног који регулише привремени смештај корисника привременог смештаја у хотелу „Бристол“. Наиме, круг лица која су обухваћена прописима ради трајног решавања стамбеног питања је знатно шири и подељен је у листе реда првенства, за разлику од круга лица којима којима се може обезбедити привремени смештај а то су само корисници привременог смештаја хотела „Бристол“. Даље, прописани критеријуми који се примењују ради трајног решења  питања су различити од оних који прописује Одлука министра одбране која се односи на привремени смештај корисника привременог смештаја у хотелу „Бристол“, као и сам поступак остваривања права.  Такође, листа реда првенства приликом одлучивања о трајном решавању стамбеног питања се формира бодовањем тачно прописаних критеријума који се не примењују приликом одлучивања и додељивања права на привремени смештај на стану корисницима привременог смештаја у хотелу „Бристол“. И коначно, расподела станова за трајно решавање стамбених питања зависи пре свега од броја изграђених односно на други начин прибављених станова ( доношење решења о трајном збрињавању не значи и извесност да ће уговор о закупу са неограниченим трајањем и предаја стана бити закључени односно извшени у блиском временском периоду, док је за привремени смештај корисника привременог смештаја хотела „Бристол“ контигент станова постоји и издвојен је из оне масе станова које је град Београд пренео  у власништво Републике Србије а Република Србија дала на коришћење Министарству одбране.

Чланом 198. Устава („Сл. гласник“ 98/06)  прописано је да појединачни акти и радње државних органа, организација којима су поверена јавна овлашћења, органа аутономних покрајина и јединица локалне самоуправе, морају бити засновани на закону. 
Члан 111а Закона о одбрани („Сл. гласник“, бр. 116/07, 88/09, 88/09-др.закон, 104/09-др.закон, 10/15 и 36/18) прописује да министар одбране прописује начин и критеријуме за решавање стамбених потреба запослених у Министарству одбране и Војсци Србије уз сагласност Владе.

Правилник о решавању стамбених потреба запослених у Министарству одбране и Војсци Србије( „Сл. војни лист“, бр. 14/14 и 31/15) који је донео министар одбране прописује услове и начин остваривања права на закуп стана са неограниченим трајањем запослених у Министарству одбране и Војске Србије.

Одлука о одређивању станова за привремени смештај и утврђивање услова и критеријума за доделу и коришћење станова за привремени смештај и утврђивање услова и критеријума за доделу и коришћење станова за привремени смештај припадника Министарства одбране и Војске Србије корисника услуге привременог смештаја  у хотелу „Бристол“  број 6-264 од 15. 8. 2018.године, коју је донео министар одбране садржи услове и начин  обезбеђивања станова за привремени смештај припадника Министарства одбране и Војске Србије корисника услуге привременог смештаја у хотелу „Бристол“.
Чланом 21. став 1. Устава Републике Србије („ Сл. гласник“,  број  98/06)  прописано је да су пред Уставом и законом сви једнаки, док став 3. забрањује сваку дискриминацију, посредну или непосредну.

Све су ово разлози који говоре у прилог оцене Заштитника грађана да се корисницима привременог смештаја хотела „Бристол“ не могу дати станови ради трајног решавања стамбеног питања на основу Одлуке Министра одбране бр. 6-264 од 15. 8. 2018.године. Удовољавање оваквом захтеву корисницима привременог смештаја у хотелу „Бристол“  би водило дискриминацији  свих оних припадника Министарства одбране и Војске Србије  који право на трајно решавање стамбеног питања остварују под  условима, на начин и у поступку прописаном Правилником о решавању стамбених потреба запослених у Министарству одбране и Војсци Србије ( „Сл. војни лист“, бр. 14/14 , 31/15 9/ 17) који се у битном разликује у односу на Одлуку која се примењује ради давања права на привремено коришћење стана  корисницима привременог смештаја у хотелу „Бристол“.
Сама чињеница да је неко корисник привременог смештаја у хотелу „Бристол“ му не даје право на привилеговани положај у односу на друге кориснике привременог смештаја у другим објектима а који имају исти статус, и то у ситуацији када је престало право Министарства одбране да  користи хотел „Бристол“.

* * *
У погледу дела притужбе  у којој су корисници привременог смештаја указали да су им актом Министарства одбране, Сектора за материјалне ресурсе, Управа за општу логистику, Дирекција за услуге стандарда број 1-219 од 17. 5. 2019.године, понуђени станови без података о броју стана, спрату, структури и квадратури који се налазе у улици Уроша Мартиновића 4 у Београду, Заштитник грађана је утврдио следеће:

Одлуком о одређивању станова за привремени смештај и утврђивање услова и критеријума за доделу и коришћење станова за привремени смештај припадника Министарства одбране и Војске Србије кориснике услуге привременог смештаја у хотелу „Бристол“ број 6-264 од 15. 8. 2018. године, одређени су станови за привремени смештај и прописани услови и критеријуми за доделу и коришћење станова за привремени смештај припадника Министарства одбране и Војске Србије корисника услуга привременог смештаја у хотелу „Бристол“. Чланом 2.  је прописано да се станови за привремени смештај обезбеђују из контигента станова који су прибављени на основу закључка Владе РС од 2. 8. 2019.године, као и да је преглед станова саставни део одлуке.

Саставни део Одлуке је табеларни преглед станова за привремени смештај припадника Министарства одбране и Војске Србије корисника услуге привременог смештаја у хотелу „Бристол“, са назначеним бројем стана, називом  улице и бројем зграде, спрата, структуре и површине стана.

Министарство одбране је у својом изјашњењу навело да је на основу критеријума из  Одлуке о одређивању станова за привремени смештај и утврђивању услова и критеријума за доделу и коришћење станова за привремени смештај припадника Министарства одбране и Војске Србије  корисника услуге привременог смештаја у хотелу „Бристол“, број 6-264 од 15. 8. 2018. године,  утврђено да  33 лица који су били корисници смештаја у  хотелу „Бристол“ испуњавају услове за додељивање стана на привремено коришћење. Затим, наведено је да је донето 29 решења о додели стана на привремени смештај, с тим да је једно лице одустало од додељеног стана за привремени смештај и стан вратило Министарству одбране. 

Како је Министарство одбране  доставило преглед станова који су Одлукама министра 6-264 од 15. 8. 2018. године и бр. 6-334 од 25. 9. 2018. године, одређени за привремени смештај припадника Министарства одбране и Војске Србије корисника услуге привременог смештаја у хотелу „Бристол“, у коме су  табеларно  приказани станови са подацима о броју стана, адреси, спрату, структури, површини, произилази да је Министарство одбране располагало подацима о сваком конкретном стану. Међутим, о овоме нису обавестили кориснике привременог смештаја хотела „Бристол“ због чега су остали ускраћени за све битне информације о понуђеним становима. Сходно томе, Заштитник грађана је утврдио наведени пропуст и наложио његово исправљање.

Такође, Заштитник грађана је сматрао потребним да укаже Министарству одбране и да станаре хотела „Бристол“ којима је понудило привремени смештај у војносамачком хотелу „Звездара“ предочи и могућност смештаја у војносамачком хотелу „Галеб“.

* * *
На основу расположиве документације Заштитник грађана је утврдио да С. Д. располаже Решењем Министарства одбране- Сектора за људске ресурсе – Управе за традицију, стандард и ветеране, УП-1 бр. 4568-77/1998 од 25. 12. 2014. године, којим му је  утврђено право за давање 2,5-собног стана у закуп на неодређено време и решење Стамбене комисије ВП 1313 Београд број 1001-2/93 од 9. 10. 1997. године, којим му је  додељена на коришћење соба у хотелу „Бристол“. Такође, нашао је да С. Д. не поседује закључен уговор о пружању услуга смештаја у хотелу „Бристол“ што је и сам навео указујући да је одбио да закључи уговор јер је сматрао да га прописи који су важили у моменту доношења решења о коришћењу привременог смештаја нису обавезивали на закључење уговора.

С обзиром на то да С. Д. нема закључен уговор о пружању услуга смештаја у хотелу „Бристол“ иако  у решењу којим му је додељен привремени смештај број 1001-2/93 од 09. 10. 1997.године стоји да је на основу овог решења дужан да закључи писмени уговор о закупу са Војном установом „Дедиње“  из Београда о међусобним правима и обавезама,  а да му је понуђен привремени смештај у стану,  Заштитник грађана сматра потребним да се преиспита испуњеност услова С. Д. на право на привремени смештај у стану, сходно члану 3. Одлуке министра одбране бр. 6-264 од 15. 8. 2018.године којом је прописано да је један од услова за додељивање привременог смештаја на стану постојање закљученог уговора о пружању услуга у хотелу „Бристол“, без ограниченог рока коришћења. Не прејудицирајући одлуку Министарства одбране, Заштитник грађана је става да је потребно да се  образложи правни основ за утврђивање права С. Д. на привремени смештај у стану ( нпр. Одлука Министра одбране или неки други подзаконски акт).
* * *
На основу прикупљене документације, Заштитник грађана је утврдио да  Министарсто одбране  није признало К. М.  права на привремени смештај у стану јер није имао закључен уговор о пружању услуга смештаја у хотелу „Бристол“, без ограниченог трајања. 

Неспорно је да је К. М. имао  у претходном периоду закључене уговоре ради привременог смештаја у хотелу „Бристол“ са ограниченим трајањем  и да је последњи уговор истекао 13. 4. 2018.године. Међутим, и након 13. 4. 2018.године К. М. је наставио да неометано користи исти привремени смештај у хотелу „Бристол“, а Министарство одбране му је и даље слало уплатнице за смештај који је он  плаћао (у списима постоји уплатница за јул месец 2018.године по којој је извршена уплата). 

У уговору који је К. М. имао закључен са Министарством одбране 2005.године,  предвиђено је да се уговор о коришћењу привременог смештаја у хотелу „Бристол“ не раскида у случају пензионисања. До доношења Одлуке о коришћењу, управљању, одржавању и евиденцији обејката за привремени смештај професионални смештај професионалних припадника Војске Србије и Министарства одбране („Сл.војни лист“, број 22/15), пензионисани припадници Министарства одбране и Војске Србије имали су  могућност  коришћења привременог смештаја неограниченог трајања. Међутим, овом Одлуком је у тачки 13. прописано да изузетно, корисници услуга којима је привремени смештај додељен пре ступања на снагу ове одлуке задржавају право на коришћење услуга привременог смештаја и након остваривања права на пензију, уколико нису регулисали стамбено питање у складу са прописима о стамбеном обезбеђивању у Министарсту дбране и Војсци Србије до истека решење о додели привременог смештаја.
 С обзиром на то да је К. М. према његовим наводима пензионисан 1. 12. 2017. године, у време важења наведене Одлуке из 2015.године, искључено му је право на закључење новог уговора о коришћењу привременог смештаја у хотелу „Бристол“. К. М. је стога имао легитимна очекивања да ће ово право и њему припасти и након пензионисања, због чега је поднео Министарству одбране захтев за закључење новог уговора о закупу, који је одбијен. Због тога се нашао у ситуацији да није могао да исходује уговор о закупу  који је један од услова за доделу привременог смештаја на стану.
Заштитник грађана је става да је потребно  да Министарство одбране преиспита све околности конкретног случаја К. М., као и других корисника привременог смештаја у хотелу „Бристол“ који су у истој правној ситуацији, а које су довеле до искључења права на привремени смештај у стану. 

Наиме, органи управе су дужни да, у оквиру својих законом одређених надлежности, поступају једнако према свим грађанима који су у истој или сличној ситуацији. У складу с тим, орган управе мора да поштује оправдана и разумна очекивања која грађани имају, а с обзиром на своје надлежности, као и претходну праксу органа јавне власти.  Како обавеза равноправног третмана тражи од органа управе да подједнако поступају према свим грађанима у истој правној ситуацији, Заштитник грађана је оцениo целисходним  да укаже Министарству одбране  на потребу сагледавања могућности за измену критеријума за доделу стана утврђених Одлуком министра одбране број 6-264 од 15.8.2018. године,  тако да и корисници привременог смештаја, професионални припадници Војске Србије и Министарства одбране који су пензионисани након доношења Одлуке из 2015.године, буду изједначени у остваривању права са другим пензионисаним професионалним припадницима Војске Србије и Министарства одбране, корисницима привременог смештаја у хотелу „Бристол“ који су пензионисани пре доношења те одлуке.  
* * *

У погледу дела притужбе који се односи на умањење бодова корисника који су прихватили понуђени стан на привремено коришћење од Министарства одбране, Заштитнику грађана нису достављени докази на основу којих је могао да утврди да је дошло до повреде права у погледу умањења броја бодова  по основу стамбене угрожености.
* * *

Приликом утврђивања чињеница у овом поступку  неспорно је утврђено да су корисници привременог смештаја у хотелу „Бристол“  М. Д. и М. Ј. који су супружници. Министарство одбране је приликом одлучивања о праву на привремени смештај на стану ово право признало М. Д., док то право није признало М. Ј. па јој је понудило привремени смештај у војносамачком хотелу „Звездара“ у Београду.  

Чл. 66 став 1 Устава Републике Србије ( „Сл. гласник“, број 98/06) прописује да породица у Републици Србији ужива посебну заштиту у сладу са законом.

Члан 8. Европске конвенције о људским правима и основним слободама прописује у ставу 1. да свако има право на поштовање свог приватног и породичног живота, дома и преписке. Ставом 2. истог члана је прописано да се јавне власти неће  мешати у вршење овог права сем ако то није у складу са законом и неопходно у демократском друштву у интересу националне безбедности, јавне безбедности или економске добробити земље, ради спречавања нереда или криминала, заштите здравља или морала, или ради заштите права и слобода других.
Овом понудом којом се супружницима нуди привремени смештај на различитим локацијама у граду, Министарство одбране је повредило право на породични живот  М. Д. и М. Ј. које је гарантовано напред наведеним прописима. Заштитник грађана је мишљења да нису испуњени услови из члана 8. става 2. Европске конвенције о људским правима и основним слободама који дозвољавају органу јавне власти да се меша у право на породични живот. Како би се отклонила повреда права на породични живот, то је потребно да Министарство одбране приликом одлучивања о праву на привремени смештај на стану о овоме води рачуна. 
Због начињеног пропуста у раду којим је повређено право на породични живот,  потребно је да Министарство одбране упути извињење  М. Д. и М. Ј.
* * *
Поводом притужбе у делу у којем је подносилац навео да је Министарство одбране прекршило права корисницима привременог смештаја у хотелу „Бристол“  тиме што није омогућило њиховом пуномоћнику да присуствује састанку који је одржан дана 20. 9. 2018.године, Заштитник грађана наводи да је право сваког физичког или правног лица да своја права или на законом засноване интересе заступа сам или путем пуномоћника. 

Чланом 49 став 1  Закона о општем управном поступку („Сл.Гласник“,  бр.18/16, 95/18-аутентично тумачење) је прописано да странка или законски заступник странке може да овласти пуномоћника да је заступа у поступку, изузев да даје изјаве које само странка може дати. Постојање пуномоћника не спречава странку да сама предузима радње у поступку.

Отуда је подносилац притужбе имао право да га на састанку дана 20. 9. 2018.године заступа пуномоћник- адвокат. 

Заштитник грађана је става да  Министарство одбране  у оваквим или сличним ситуацијама треба да омогући грађанима да их заступају пуномоћници са уредно приложеним пуномоћјем.

С друге стране, грађани имају обавезу да благовремено обавесте државне органе о именима пуномоћника који би присуствовали састанку, који се организују ради решавања питања која се односе на права, обавезе односно на закону заснованим интересима грађана. Таквим поступањем би се избегл непријатне ситуације каква је била  дана 20. 9. 2018.године, која свакако не доприноси решавању проблема и толеранцији међу учесницима  већ између њих уноси неповерење.
* * *

Подносилац притужбе је навео током поступка да је Министарство одбране корисницима привременог смештаја у хотелу „Бристол“ обуставило испоруку електричне енергије дана 14. 5. 2019.године, као и да су у зимском периоду имали грејање само један дан у новембру месецу 2018.године. По искључењу електричне енергије, Заштитник грађана се обратио ЈП ЕПС, Електродистрибуција Београд ради поновног успостављања снабдевања електричном енергијом. Снабдевање електричном енергијом је поново успостављено а Заштитник грађана је тражио одговоре од ЈП ЕПС, Електродистрибуције Београд поводом искључења струје и доказе о истима.

ЈП ЕПС, Електродистрибуција Београд  је навела да је директор Војне установе „Дедиње“ телефонским путем дана 7. 5. 2019.године  захтевао да се за мерно место у хотелу „Бристол“ раскине комерцијални уговор о потпуном снабдевању,  да је  потписан Анекс уговора о раскиду уговора за мерно место, да је  о раскиду уговора обавештен  Оператор дистрибутивног система, као и да је Оператор спровео обуставу 14. 5. 2019.године. ЈП ЕПС, Електродистрибуција је навела да ће поново обуставити испоруку електричне енергије јер нема закљученог уговора за мерно место у хотелу „Бристол“. 

Заштитник грађана сматра да се обуставом испоруке електричне енергије корисницима смештаја у хотелу „Бристол“ онемогућава  обављање основих животних активности, чиме им се угрожава људско достојанство. Због тога је Заштитник грађана става да разлози правичности захтевају да се обезбеди несметана испорука електричне енергије корисницима хотела „Бристол“, за време коришћења привременог смештаја у хотелу „Бристол“, што је и наложио препоруком.

На основу свих утврђених чињеница и околности, Заштитник грађана је применом члана 31. став 2. Закона о заштитнику грађана, дао препоруке Министарству одбране у циљу отклањања утврђених пропуста у највећој могућој мери, унапређење рада органа управе и спречавања сличних пропуста у будућности.

                                                                                              ЗАШТИТНИК ГРАЂАНА

                                                                                                   мр Зоран Пашалић

